pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-นายกรัฐมนตรีเป็นประธานประชุมบอร์ดบีโอไอ เห็นชอบส่งเสริมการลงทุนตามหลัก BCG สร้างความเข้มแข็งภาคเกษตร และอุตสาหกรรมเกษตรไทย ให้เติบโตอย่างยั่งยืน
วันพุธที่ 17 มิถุนายน 2563
นายกรัฐมนตรีเป็นประธานประชุมบอร์ดบีโอไอ เห็นชอบส่งเสริมการลงทุนตามหลัก BCG สร้างความเข้มแข็งภาคเกษตร และอุตสาหกรรมเกษตรไทย ให้เติบโตอย่างยั่งยืน
นายกรัฐมนตรีเป็นประธานประชุมบอร์ดบีโอไอ เห็นชอบส่งเสริมการลงทุนตามหลัก BCG สร้างความเข้มแข็งภาคเกษตร และอุตสาหกรรมเกษตรไทย ให้เติบโตอย่างยั่งยืน
วันนี้ (17 มิ.ย.63) เวลา 09.30 น. ณ ตึกภักดีบดินทร์ ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการส่งเสริมการลงทุน โดยมี นายสมคิด จาตุศรีพิทักษ์ รองนายกรัฐมนตรี นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม และผู้ที่เกี่ยวข้อง เข้าร่วมการประชุม
นางดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) เปิดเผยภายหลังการประชุม ว่า ที่ประชุมได้เห็นชอบให้มีการปรับสิทธิประโยชน์และเงื่อนไขการส่งเสริมการลงทุนอุตสาหกรรมเกษตรตามแนวคิด BCG เพื่อนําความรู้ด้านเทคโนโลยีและนวัตกรรมไปต่อยอดสร้างมูลค่าเพิ่มให้อุตสาหกรรมเกษตร
ที่ประชุมได้เห็นชอบมาตรการส่งเสริมการลงทุนในอุตสาหกรรมการเกษตรภายใต้แนวคิด BCG ประกอบด้วย เศรษฐกิจชีวภาพ (Bioeconomy) เศรษฐกิจหมุนเวียน (Circular Economy) และเศรษฐกิจสีเขียว (Green Economy) ซึ่งเป็นรูปแบบการพัฒนาเศรษฐกิจที่จะนําไปสู่การแก้ไขปัญหาเศรษฐกิจฐานรากควบคู่กับการพัฒนาขีดความสามารถทางเทคโนโลยีและนวัตกรรมของประเทศ โดยที่ผ่านมา บีโอไอให้การส่งเสริมการลงทุนแก่ภาคเกษตรตลอดสายห่วงโซ่อุปทาน รวมถึงอุตสาหกรรมและบริการที่เกี่ยวข้อง และเพื่อเป็นการส่งเสริมให้มีการลงทุนยกระดับและสร้างความเข้มแข็งของภาคเกษตรและอุตสาหกรรมเกษตร บีโอไอจึงปรับปรุงประเภทกิจการ เงื่อนไข และสิทธิประโยชน์ ดังนี้
(1) เพิ่มประเภทกิจการด้านการเกษตรที่ใช้เทคโนโลยีขั้นสูง ได้แก่ กิจการโรงงานผลิตพืช (Plant Factory) ซึ่งเป็นระบบการเพาะปลูกที่มีระบบควบคุมสภาพแวดล้อมในการปลูกพืชทั้งทางกายภาพ เช่น การควบคุมความเข้มแสง อุณหภูมิ ความชื้น ปริมาณก๊าซคาร์บอนไดออกไซด์ แร่ธาตุต่าง ๆ และการควบคุมสภาพแวดล้อมทางชีวภาพ เช่น การปนเปื้อนของเชื้อโรคและแมลงจากน้ํา อากาศ และผู้ปฏิบัติงาน เป็นต้น ผลิตภัณฑ์เกษตรที่ได้ต้องมีคุณภาพ ความปลอดภัย และตอบสนองความต้องการทั้งในประเทศและส่งออกได้ จะได้รับสิทธิประโยชน์ยกเว้นภาษีเงินได้นิติบุคคลเป็นระยะเวลา 5 ปี
(2) ปรับปรุงขอบข่าย เงื่อนไข และสิทธิประโยชน์ของบางประเภทกิจการ เพื่อให้เหมาะสมกับสถานการณ์ปัจจุบัน และให้มีความยืดหยุ่นในการให้การส่งเสริมการลงทุนมากขึ้น ได้แก่ กิจการคัดคุณภาพ บรรจุ และเก็บรักษาพืช ผัก ผลไม้ หรือดอกไม้ กิจการห้องเย็นและขนส่งห้องเย็น กิจการผลิตผลิตภัณฑ์จากผลพลอยได้หรือเศษวัสดุทางการเกษตร หรือผลิตภัณฑ์จากวัตถุดิบที่มาจากผลพลอยได้หรือเศษวัสดุหรือของเสียจากการเกษตร กิจการผลิตอาหารสัตว์/ส่วนผสมอาหารสัตว์ โดยกระตุ้นให้มีการนําเทคโนโลยีและนวัตกรรมมาใช้ในกิจการ รวมทั้งมีการรักษาสิ่งแวดล้อม
----------------------------
รัฐบาลไทย-ข่าวทำเนียบรัฐบาล-อ.อ.ป. ต้อนรับเทศกาลปีใหม่ มอบ “ของขวัญ” คืนความสุขให้ประชาชน
วันเสาร์ที่ 9 ธันวาคม 2560
อ.อ.ป. ต้อนรับเทศกาลปีใหม่ มอบ “ของขวัญ” คืนความสุขให้ประชาชน
องค์การอุตสาหกรรมป่าไม้ จัดกิจกรรมคืนความสุขให้กับประชาชน
นางพรเพ็ญ วรวิลาวัณย์ ผู้อํานวยการองค์การอุตสาหกรรมป่าไม้ เปิดเผยว่า ตามนโยบายของ ทส. ได้มอบให้หน่วยงานในสังกัด จัดกิจกรรมคืนความสุขให้กับประชาชน เพื่อเป็นของขวัญมอบให้กับประชาชนต้อนรับเทศกาลปีใหม่ 2561 กอปรกับในฐานะที่ อ.อ.ป. มีภารกิจการดําเนินงานในด้านการบริหารจัดการสวนป่าเศรษฐกิจ ส่งเสริมพัฒนาสวนป่าเศรษฐกิจ เพื่อเป็นแหล่งท่องเที่ยวและสถานที่พักผ่อนในเชิงอนุรักษ์ งานด้านธุรกิจอุตสาหกรรมไม้จากป่าปลูก ตลอดจนงานด้านการอนุรักษ์และบริบาลช้างไทย ซึ่งกิจกรรมคืนความสุขให้ประชาชนที่ อ.อ.ป. จะมอบให้ประชาชน ได้แก่
1..มอบส่วนลด 10% สําหรับบ้านพักสวนป่าแม่ยาว – แม่ซ้าย จังหวัดเชียงราย ในระหว่างวันที่ 10 ธันวาคม 2560 – 10 มกราคม 2561
2. มอบส่วนลด 10% สําหรับสินค้าและผลิตภัณฑ์ไม้จากสวนป่าเศรษฐกิจ ซึ่งผู้ที่สนใจสามารถเข้าเยี่ยมชมและซื้อสินค้าได้ที่ ส่วนอุตสาหกรรมไม้ บางโพ และห้องโชว์ผลิตภัณฑ์ อ.อ.ป. ถนนราชดําเนินนอก ในระหว่างวันที่ 18 – 22 ธันวาคม 2560
3. มอบส่วนลดในการเข้าชมการแสดงช้างให้กับนักเรียน นักศึกษา และผู้พิการ สําหรับผู้สูงอายุสามารถเข้ารับชมฟรีโดยไม่เสียค่าใช้จ่าย นอกจากนี้ยังเปิดให้เข้าชมนิทรรศการหมุนเวียนด้านคชศาสตร์ ณ สถาบันคชบาลแห่งชาติ ในพระอุปถัมภ์ฯ จังหวัดลําปาง ในระหว่างวันที่ 1 – 31 มกราคม 2561
นอกจากนี้ อ.อ.ป. ยังจัดตั้งจุดบริการน้ําดื่ม บริเวณจุดบริการประชาชนหน้าศาลากลาง จังหวัดตากเพื่อเป็นสาธารณะประโยชน์แก่ประชาชนผู้สัญจรผ่านไปมาได้มีน้ําดื่มที่สะอาด ปลอดภัย ในวันที่ 28 ธันวาคม 2560 อีกด้วย
รัฐบาลไทย-ข่าวทำเนียบรัฐบาล-รองปลัดภาณุวัฒน์ฯ เป็นประธานการประชุมคณะกรรมการบริหารการป้องกันและแก้ไขปัญหาฝุ่นละอองขนาดเล็กไม่เกิน 2.5 ไมครอน (PM 2.5) จากภาคอุตสาหกรรม ครั้งที่ 2/2563
วันศุกร์ที่ 21 กุมภาพันธ์ 2563
รองปลัดภาณุวัฒน์ฯ เป็นประธานการประชุมคณะกรรมการบริหารการป้องกันและแก้ไขปัญหาฝุ่นละอองขนาดเล็กไม่เกิน 2.5 ไมครอน (PM 2.5) จากภาคอุตสาหกรรม ครั้งที่ 2/2563
รองปลัดภาณุวัฒน์ฯ เป็นประธานการประชุมคณะกรรมการบริหารการป้องกันและแก้ไขปัญหาฝุ่นละอองขนาดเล็กไม่เกิน 2.5 ไมครอน (PM 2.5) จากภาคอุตสาหกรรม ครั้งที่ 2/2563
วันนี้ (21 กุมภาพันธ์ 2563) เวลา 13.00 น. นายภานุวัฒน์  ตริยางกูรศรี รองปลัดกระทรวงอุตสาหกรรม เป็นประธานการประชุมคณะกรรมการบริหารการป้องกันและแก้ไขปัญหาฝุ่นละอองขนาดเล็กไม่เกิน 2.5 ไมครอน (PM 2.5) จากภาคอุตสาหกรรม ครั้งที่ 2/2563 โดยมี คณะผู้บริหารหน่วยงานที่เกี่ยวข้อง เข้าร่วม ณ ห้องประชุมชุณหะวัณ ชั้น 3 อาคารสํานักงานปลัดกระทรวงอุตสาหกรรม
การประชุมในครั้งนี้ เป็นไปตามแผนปฏิบัติการขับเคลื่อนวาระแห่งชาติ "การแก้ไขปัญหามลพิษด้านฝุ่นละออง" โดยมีมาตรการเพิ่มเติมในการดําเนินการป้องกันและแก้ไขปัญหาฝุ่นละอองขนาดเล็กไม่เกิน 2.5 ไมครอน (PM 2.5) ของทั้ง 3 กลุ่ม ได้แก่ 1. กลุ่มโรงงานอุตสาหกรรม 2. กลุ่มยานยนต์ และ 3. กลุ่มเกษตรอุตสาหกรรม
#กระทรวงอุตสาหกรรม
#ฝุ่นละอองขนาดเล็กไม่เกิน 2.5
#pm2.5
รัฐบาลไทย-ข่าวทำเนียบรัฐบาล-ธพว. ดีเดย์ 27 ธ.ค. เปิดให้ผู้ประกอบอาชีพขับแท็กซี่ แสดงเจตจำนงร่วมโครงการ “ฮัก TAXI” ณ เมืองทองธานี และผ่านออนไลน์ ได้ทุกที่ ทุกเวลา
วันอังคารที่ 25 ธันวาคม 2561
ธพว. ดีเดย์ 27 ธ.ค. เปิดให้ผู้ประกอบอาชีพขับแท็กซี่ แสดงเจตจํานงร่วมโครงการ “ฮัก TAXI” ณ เมืองทองธานี และผ่านออนไลน์ ได้ทุกที่ ทุกเวลา
ธพว.จะเปิดให้ผู้ประกอบอาชีพขับรถแท็กซี่ แสดงเจตจํานงความต้องการพัฒนาการประกอบอาชีพแท็กซี่และการเข้าถึงแหล่งเงินทุน โดยจะรวบรวมข้อมูลและความคิดเห็นเพื่อจัดทําโครงการ “ฮัก TAXI" เสริมแกร่งแท็กซี่ไทย  ตามแนวทางอัตราเงินกู้ดอกเบี้ยต่ํา
นายมงคล ลีลาธรรม กรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME Development Bank กล่าวว่า ธนาคารจะเปิดให้ผู้ประกอบอาชีพขับรถแท็กซี่ แสดงเจตจํานงความต้องการพัฒนาการประกอบอาชีพแท็กซี่และการเข้าถึงแหล่งเงินทุน โดยจะรวบรวมข้อมูลและความคิดเห็นเพื่อจัดทําโครงการ “ฮัก TAXI" เสริมแกร่งแท็กซี่ไทย ตามแนวทางอัตราเงินกู้ดอกเบี้ยต่ํา เงื่อนไขผ่อนปรน ผ่อนสบาย ผู้กู้สามารถเลือกระยะเวลาการผ่อนชําระได้ เพิ่มโอกาสในการเข้าถึงแหล่งเงินทุน และมีโปรแกรมเสริมแกร่ง จัดฝึกอบรมทักษะในการประกอบอาชีพ และจัดหาสวัสดิการเพื่อยกระดับคุณภาพชีวิต ระบบประกันสังคม การออมเพื่อประโยชน์ในวัยเกษียณ เป็นต้น ซึ่งแนวทางดังกล่าวข้างต้น จะต้องมีการสํารวจข้อมูลและความต้องการเพื่อออกแบบผลิตภัณฑ์สินเชื่อนําไปสู่การพัฒนาเสริมแกร่งการประกอบอาชีพแท็กซี่ไทยให้พร้อมสําหรับการให้บริการที่ดีและเข้าถึงแหล่งเงินทุนได้ง่ายขึ้น โดยเบื้องต้นจะใช้สินเชื่อเพื่อยกระดับเศรษฐกิจชุมชน (Local Economy Loan) เงินผ่อนชําระต่อเดือนขึ้นอยู่กับวงเงินกู้และขีดความสามารถของผู้กู้ โดยกําหนดเปิดให้มีการแสดงเจตจํานงในวันที่27 ธันวาคม 2561 เวลา 8.30-16.30 น. ณ ห้อง Sapphire 116,117 อาคาร IMPACT FORUM เมืองทองธานี ใช้เอกสารเพียงบัตรประชาชน กับใบขับขี่รถสาธารณะ รวมถึงสามารถแสดงเจตจํานงผ่านเว็บไซต์ธนาคาร (www.smebank.co.th) เฟซบุ๊กธนาคาร (facebook:SMEDevelopmentBank) และแอปพลิเคชัน SME D Bank ได้ทุกที่ทุกเวลา สอบถามรายละเอียดเพิ่มเติมได้ที่ Call Center 1357
รัฐบาลไทย-ข่าวทำเนียบรัฐบาล-สธ.ยืนยันโรงพยาบาลกมลาไสย มียาเพียงพอรักษาผู้ป่วย
วันพฤหัสบดีที่ 1 สิงหาคม 2562
สธ.ยืนยันโรงพยาบาลกมลาไสย มียาเพียงพอรักษาผู้ป่วย
กระทรวงสาธารณสุข ยืนยันโรงพยาบาลกมลาไสย จังหวัดกาฬสินธุ์ มียาเพียงพอรักษาผู้ป่วย  และสามารถสั่งซื้อยาได้ตามปกติปัญหาที่พบเกิดจากการขาดการสื่อสารที่ถูกต้อง
วันนี้ (1 สิงหาคม 2562) ที่จ.ขอนแก่น นายแพทย์อิทธิพล สูงเเข็ง ผู้ตรวจราชการกระทรวงสาธารณสุข เขตสุขภาพที่ 7 พร้อมด้วยนายแพทย์สมชายโชติ ปิยวัชร์เวลา ผู้อํานวยการสํานักงานเขตสุขภาพที่ 7 ชี้แจงกรณีชาวอําเภอกมลาไสยกว่า 100 คน ขอให้ย้ายนายแพทย์สาธารณสุขจังหวัดกาฬสินธุ์ออกนอกพื้นที่ สาเหตุจากเข้าใจผิดว่า ไม่อนุมัติให้โรงพยาบาลกมลาไสยจัดซื้อยา ทําให้ผู้ป่วยขาดยา โดยเฉพาะผู้ป่วยโรคเรื้อรัง เบาหวาน และโรคความดันโลหิตสูง โดยจากการตรวจสอบเบื้องต้น พบว่าโรงพยาบาลกมลาไสย มียาเพียงพอสําหรับรักษาผู้ป่วยเรื้อรังทุกคน แต่การจ่ายยาแพทย์จะประเมินตามอาการของผู้ป่วยว่าสามารถควบคุมโรคได้ดีมากน้อยแค่ไหน และจะจ่ายยาในระยะสั้นหรือระยะยาว เพื่อให้เกิดความปลอดภัยกับผู้ป่วย
“ขอยืนยันว่าไม่เคยมีคําสั่งระงับการจัดซื้อยา และเรื่องยาไม่เพียงพอที่โรงพยาบาลกมลาไสยนั้นไม่เป็นความจริง เพราะมีโรงพยาบาลเครือข่าย 77 โรงพยาบาล ใน 4 จังหวัดเขตสุขภาพที่ 7 ที่จะสนับสนุนเรื่องนี้อยู่แล้ว รวมทั้งยังได้สนับสนุนงบประมาณ 20 ล้านบาทเพื่อการจัดซื้อยาและเวชภัณฑ์ และขณะนี้โรงพยาบาลก็สามารถสั่งซื้อยาได้ตามปกติ อย่างไรก็ตาม จะต้องตรวจสอบอย่างละเอียดอีกครั้ง เพื่อให้เกิดความเป็นธรรมกับทุกฝ่าย เบื้องต้นคาดว่าเรื่องที่เกิดขึ้นน่าจะเกิดจากการขาดการสื่อสารที่ดีกับผู้ป่วย” นายแพทย์อิทธิพลกล่าว
ทั้งนี้ โรงพยาบาลกมลาไสย เคยได้รับการร้องเรียนเรื่องการปัญหาขาดยาตั้งแต่เดือนกุมภาพันธ์ ปี 2561 และได้มีการสืบข้อเท็จจริงจนได้ข้อมูลเบื้องต้นว่ามีการสั่งซื้อยา รวมทั้งอุปกรณ์ทางการแพทย์ ผิดปกติมากถึง 10 ล้านบาท ซึ่งได้ย้ายผู้อํานวยการกมลาไสยคนเดิม มาประจําที่สํานักงานเขตสุขภาพที่ 7 และได้ให้ผู้อํานวยการโรงพยาบาลยางตลาด มาช่วยบริหารระหว่างดําเนินการสืบข้อเท็จจริง เพื่อไม่ให้เกิดปัญหา โดยนายแพทย์สุขุม กาญจนพิมาย ปลัดกระทรวงสาธารณสุข ได้ให้ความสนใจและมอบให้นายแพทย์ประพนธ์ ตั้งศรีเกียรติกุล รองปลัดกระทรวงสาธารณสุข ติดตามใกล้ชิด เพื่อให้ความเป็นธรรมกับทุกฝ่าย และให้ประชาชนเกิดความมั่นใจว่ามียารักษาโรคเพียงพอสําหรับผู้ป่วยทุกคน ซึ่งขณะนี้ กลุ่มกฎหมาย ได้ตั้งกรรมการสอบสวนเพื่อดูการบริหารจัดการทั้งระบบ ให้เกิดความถูกต้องตามระบบธรรมภิบาล
**************************** 1 สิงหาคม 2562
รัฐบาลไทย-ข่าวทำเนียบรัฐบาล-สรรพสามิตรณรงค์ป้องกันและลดอุบัติเหตุทางถนนช่วงเทศกาลสงกรานต์ ปี 2561
วันอังคารที่ 10 เมษายน 2561
สรรพสามิตรณรงค์ป้องกันและลดอุบัติเหตุทางถนนช่วงเทศกาลสงกรานต์ ปี 2561
กรมสรรพสามิตจัดโครงการรณรงค์ป้องกันและลดอุบัติเหตุทางถนนช่วงเทศกาลสงกรานต์ ปี 2561 โดยร่วมกับศูนย์อํานวยการความปลอดภัยทางถนน กรมป้องกันและบรรเทาสาธารณภัย
นายกฤษฎา จีนะวิจารณะ อธิบดีกรมสรรพสามิต เปิดเผยว่ากระทรวงการคลังได้มอบนโยบายให้กรมสรรพสามิตกวดขันสินค้าที่หลีกเลี่ยงภาษี รวมถึงการดําเนินงานตามมาตรการเชิงรุกในการป้องกันและปราบปรามผู้กระทําผิดกฎหมายสรรพสามิตและจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมากรมสรรพสามิตได้ดําเนินการตามแผนบูรณาการป้องกันและปราบปรามผู้กระทําผิดกฎหมายสรรพสามิตร่วมกับเจ้าหน้าที่สรรพสามิตพื้นที่ทั่วประเทศ รวมถึงประสานงานกับหน่วยงานที่เกี่ยวข้องเพื่อร่วมกันปราบปรามผู้กระทําผิดอย่างจริงจังและต่อเนื่อง
อธิบดีกรมสรรพสามิต กล่าวต่อว่า ในช่วงเทศกาลสงกรานต์เป็นช่วงที่ประชาชนส่วนใหญ่เดินทางท่องเที่ยวและมีแนวโน้มที่จะบริโภคสุราและยาสูบเพิ่มขึ้น กรมสรรพสามิตจึงได้จัดโครงการรณรงค์ป้องกันและลดอุบัติเหตุทางถนนช่วงเทศกาลสงกรานต์ ปี 2561 โดยร่วมกับศูนย์อํานวยการความปลอดภัยทางถนน กรมป้องกันและบรรเทาสาธารณภัย และมอบหมายให้สํานักงานสรรพสามิตภาคที่ 1 – 10 สํานักงานสรรพสามิตพื้นที่ทุกพื้นที่ทั่วประเทศ ถือปฏิบัติตามพระราชบัญญัติภาษีสรรพสามิต พ.ศ. 2560 และพระราชบัญญัติควบคุมเครื่องดื่มแอลกอฮอล์ พ.ศ. 2551 พร้อมทั้งประชาสัมพันธ์รณรงค์ไม่ดื่มสุราขณะขับขี่ยานพาหนะ และใช้ความระมัดระวังในการขับขี่และรักษาวินัยจราจร รวมทั้งการเข้มงวดการห้ามจําหน่ายเครื่องดื่มแอลกอฮอล์ในเวลา สถานที่ และบุคคลที่ห้ามจําหน่าย อีกทั้งให้ความร่วมมือจัดเจ้าหน้าที่ร่วมปฏิบัติงานกับศูนย์ปฏิบัติการป้องกันและลดอุบัติเหตุทางถนนช่วงเทศกาลสงกรานต์ ระดับจังหวัด และระดับอําเภอ
นอกจากนี้ยังได้จัดทําแผนเฉพาะกิจปราบปรามผู้กระทําผิดกฎหมายสรรพสามิตในช่วงเทศกาล โดยระดมกําลังเจ้าหน้าที่ชุดเฉพาะกิจสํานักตรวจสอบ ป้องกันและปราบปราม พร้อมสนธิกําลังกับหน่วยงานที่เกี่ยวข้อง เพื่อร่วมกันตรวจสอบและปราบปรามการกระทําผิดกฎหมายสรรพสามิตตามแหล่งสถานบริการ แหล่งชุมชน และพื้นที่เป้าหมายอื่นๆ ซึ่งคาดว่าอาจมีการกระทําผิด ซึ่งนับเป็นมาตรการเสริมทางอ้อมในการคุ้มครองและดูแลสุขภาพของผู้บริโภคให้บริโภคสินค้าที่ถูกต้องตามกฎหมาย เนื่องจากการบริโภคสุราและยาสูบที่หลีกเลี่ยงภาษีจะเป็นอันตรายและส่งผลเสียต่อสุขภาพมากกว่าสุราและยาสูบโดยทั่วไป
ทั้งนี้ ตามระเบียบกรมสรรพสามิตร้านค้าที่จําหน่ายบุหรี่และสุราหากตรวจสอบและพบการกระทําผิดเจ้าหน้าที่จะดําเนินการตามกฎหมายและเพิกถอนใบอนุญาตทันที ส่วนในกรณีที่เป็นเอเย่นต์หรือตัวแทนจําหน่ายเมื่อกระทําผิด สรรพสามิตพื้นที่จะดําเนินการเพิกถอนใบอนุญาต และแจ้งการเพิกถอนใบอนุญาตดังกล่าวให้โรงงานยาสูบทราบเพื่อดําเนินการเพิกถอนการเป็นเอเย่นต์หรือตัวแทนจําหน่ายต่อไป
“หากประชาชนท่านใดทราบเบาะแสการกระทําความผิดเกี่ยวกับสินค้าที่ต้องเสียภาษี สรรพสามิต สามารถแจ้งโดยตรงได้ที่กรมสรรพสามิต หรือสํานักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th หรือแจ้งที่ตู้ ป.ณ. 10 เขตดุสิต กรุงเทพมหานคร 10300 ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนําจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สํานักงานเลขานุการกรม กรมสรรพสามิต
โทร/โทรสาร 0 2241 4778
รัฐบาลไทย-ข่าวทำเนียบรัฐบาล-นายกรัฐมนตรีเผยคณะรัฐมนตรีรักใคร่กันดี พร้อมให้กำลังใจซึ่งกันและกัน ไม่มีร้าว
วันอังคารที่ 13 กุมภาพันธ์ 2561
นายกรัฐมนตรีเผยคณะรัฐมนตรีรักใคร่กันดี พร้อมให้กําลังใจซึ่งกันและกัน ไม่มีร้าว
นายกรัฐมนตรีเผยคณะรัฐมนตรีรักใคร่กันดี พร้อมให้กําลังใจซึ่งกันและกัน ไม่มีร้าว
วันนี้ (13 กุมภาพันธ์ 2561) เวลา 14.20 น. ณ บริเวณห้องโถง ตึกบัญชาการ 1 ทําเนียบรัฐบาล พลเอก ประยุทธ์ จันทร์โอชา นายกรัฐมนตรีกล่าวถึงกรณี นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการกล่าวกับนักเรียนไทยและนักธุรกิจไทยในงานเลี้ยงรับรองที่สถานเอกอัครราชทูตไทย ในกรุงลอนดอน เมื่อวันที่ 9 กุมภาพันธ์ที่ผ่านมา โดยได้กล่าวถึงกรณีนาฬิกาหรูของ พลเอก ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหมว่าเป็นการพูดคุย ไม่ใช่การวิพากษ์วิจารณ์ และไม่ได้มีปัญหาอะไร พร้อมกล่าวยืนยันว่าคณะรัฐมนตรีไม่มีร้าว ทุกคนรักใคร่กันดี เข้าใจกัน มีอะไรพูดจากัน ให้กําลังใจซึ่งกันและกัน ทําอะไรผิดก็ขอโทษซึ่งกันและกัน
----------------------------------------
รัฐบาลไทย-ข่าวทำเนียบรัฐบาล-รมว.พม. เปิดการประชุมวิชาการอาเซียน ภายใต้หัวข้อ “เราจะไม่ทิ้งใครไว้ข้างหลัง” (Leaving No One Behind)
วันศุกร์ที่ 29 กันยายน 2560
รมว.พม. เปิดการประชุมวิชาการอาเซียน ภายใต้หัวข้อ “เราจะไม่ทิ้งใครไว้ข้างหลัง” (Leaving No One Behind)
รมว.พม. เปิดการประชุมวิชาการอาเซียน ภายใต้หัวข้อ “เราจะไม่ทิ้งใครไว้ข้างหลัง” (Leaving No One Behind) เน้นย้ําถึงความจําเป็นในการคุ้มครองทางสังคมโดยทั่วถึงและถ้วนหน้า ตามเป้าหมายการพัฒนาที่ยั่งยืน (Sustainable Development Goals: SDGs)
วันนี้ (29 ก.ย. 60) นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่า
เมื่อวันที่ 28 ก.ย. 60 พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานในพิธีเปิดการประชุมวิชาการระดับภูมิภาคอาเซียน เนื่องในโอกาสการเฉลิมฉลอง 50 ปี การก่อตั้งอาเซียน ภายใต้หัวข้อ “เราจะไม่ทิ้งใครไว้ข้างหลัง” (Leaving No One Behind) โดยมีผู้เข้าร่วมประชุมจํานวน 170 คน ประกอบด้วย ผู้แทนในระดับเจ้าหน้าที่อาวุโสจากประเทศสมาชิกอาเซียน ผู้แทนจาก UNICEF องค์กรภาคประชาสังคม สํานักเลขาธิการอาเซียน ผู้เชี่ยวชาญ และผู้มีส่วนเกี่ยวข้อง ณ โรงแรมฮอลิเดย์อินน์ สุขุมวิท 22 กรุงเทพฯ
พลตํารวจเอก อดุลย์ กล่าวว่า การจัดประชุมดังกล่าวเป็นโครงการที่กระทรวงการพัฒนาสังคมและความมั่นคงของมนุษย์ (พม.) ร่วมกับกองทุนเพื่อเด็กแห่งสหประชาชาติ (UNICEF) จัดขึ้นเพื่อแลกเปลี่ยนองค์ความรู้และความคิดเห็นเกี่ยวกับการดําเนินการตามเป้าหมายการพัฒนาที่ยั่งยืน (Sustainable Development Goals: SDGs) ที่เกี่ยวข้องกับการพัฒนาคน อาทิ การขจัดความยากจน การคุ้มครองทางสังคม สุขภาพ ความเสมอภาคทางเพศ โดยให้ความสนใจเป็นพิเศษต่อกลุ่มเด็กและเยาวชน กลุ่มคนยากจน และผู้ด้อยโอกาสอื่นๆ ตลอดจนการอภิปรายเกี่ยวกับโอกาส ความท้าทาย และข้อเสนอแนะในการพัฒนาด้านการจัดสรรทรัพยากรทางการเงิน การส่งเสริมการวิจัยและการพัฒนา เพื่อให้บรรลุตัวชี้วัดตามเป้าหมายการพัฒนาที่ยั่งยืนในประเทศสมาชิกอาเซียน
พลตํารวจเอก อดุลย์ กล่าวเพิ่มเติมว่า กระทรวง พม. ในฐานะหน่วยงานรับผิดชอบหลักภายในประเทศ ในการดําเนินการตามเป้าหมายที่ 5 บรรลุความเสมอภาคระหว่างเพศและให้อํานาจของผู้หญิงและเด็กหญิงทุกคน โดยมีผลการดําเนินงานที่สําคัญ ได้แก่ การบังคับใช้พระราชบัญญัติความเท่าเทียมระหว่างเพศ พ.ศ. 2558 การจัดการศึกษาโดยถ้วนหน้า การก่อตั้งกองทุนการพัฒนาสตรี เงินอุดหนุนเด็กแรกเกิด และการก่อตั้งสภาเด็กและเยาวชนในทุกระดับ นอกจากนี้ โครงการดังกล่าว ยังเป็นแบบอย่างที่ดีสําหรับการดําเนินการข้ามสาขา โดยเป็นการผนวกรวมโครงการภายใต้การนําของประเทศไทยภายใต้สาขาสวัสดิการสังคมและการพัฒนา (SOMSWD) และสาขาพัฒนาชนบทและขจัดความยากจน (SOMRDPE) เกี่ยวกับแนวทางการขยายการคุ้มครองทางสังคมให้ครอบคลุมทุกกลุ่มเป้าหมายโดยทั่วถึง อาทิ แรงงานนอกระบบ เกษตรกร ชาวนา และชาวประมง และการให้ความสําคัญกับการจัดสรรงบประมาณสําหรับการคุ้มครองทางสังคมเพิ่มมากขึ้น
“ประเทศไทยมีความพร้อมและยินดีที่จะร่วมมือกับทุกประเทศ องค์การสหประชาชาติ และหุ้นส่วนการพัฒนาอื่นๆ เพื่อให้บรรลุเป้าหมายการพัฒนาที่ยั่งยืน ส่งเสริมการเติบโตที่แข็งแกร่งไปด้วยกัน และไม่ทอดทิ้งใครไว้เบื้องหลัง” พลตํารวจเอก อดุลย์ กล่าวในตอนท้าย
รัฐบาลไทย-ข่าวทำเนียบรัฐบาล-รมว.มท. เผยผลสำเร็จโครงการหมู่บ้านละ 2.5 แสนบาท แล้วเสร็จ 8 หมื่นโครงการ กระตุ้นเศรษฐกิจฐานรากกว่า 1.8 หมื่นล้านบาท  พร้อมขยายเวลาสำหรับโครงการในพื้นที่ประสบอุทกภัยภาคใต้
วันพฤหัสบดีที่ 2 กุมภาพันธ์ 2560
รมว.มท. เผยผลสําเร็จโครงการหมู่บ้านละ 2.5 แสนบาท แล้วเสร็จ 8 หมื่นโครงการ กระตุ้นเศรษฐกิจฐานรากกว่า 1.8 หมื่นล้านบาท  พร้อมขยายเวลาสําหรับโครงการในพื้นที่ประสบอุทกภัยภาคใต้
รมว.มท. เผยผลสําเร็จโครงการหมู่บ้านละ 2.5 แสนบาท แล้วเสร็จ 8 หมื่นโครงการ กระตุ้นเศรษฐกิจฐานรากกว่า 1.8 หมื่นล้านบาท  พร้อมขยายเวลาสําหรับโครงการในพื้นที่ประสบอุทกภัยภาคใต้
วันนี้ (2ก.พ.60)พลเอกอนุพงษ์ เผ่าจินดา รัฐมนตรีว่าการกระทรวงมหาดไทยเปิดเผยว่า ตามที่กระทรวงมหาดไทยโดยกรมการปกครองได้ดําเนินโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐประจําปีงบประมาณ พ.ศ.2560 (โครงการหมู่บ้านละ2.5แสนบาท) เพื่อพัฒนาและเสริมสร้างความเข้มแข็งในระดับหมู่บ้านและชุมชน ผ่านโครงการลงทุนด้านโครงสร้างพื้นฐานของหมู่บ้าน หรือการดําเนินกิจการสาธารณประโยชน์ของหมู่บ้านที่เกี่ยวกับการประกอบอาชีพ การผลิตและการตลาด เพื่อเสริมสร้างรายได้ให้กับประชาชนในพื้นที่ตามความต้องการของประชาชน และเป็นไปตามแนวทางประชารัฐ โดยมีคณะกรรมการหมู่บ้าน (กม.) เป็นกลไกในการขับเคลื่อนงานในระดับพื้นที่หมู่บ้าน โดยรัฐบาลได้สนับสนุนงบประมาณให้แก่หมู่บ้านจํานวน74,655หมู่บ้าน ภายในวงเงินหมู่บ้านละ250,000บาท ดําเนินการภายในระยะเวลา90วัน ตั้งแต่วันที่1พฤศจิกายน2559 - 31มกราคม2560
ซึ่งขณะนี้การดําเนินโครงการได้ดําเนินการเสร็จสิ้นแล้วตามระยะเวลาที่กําหนด กระทรวงมหาดไทยจึงขอเรียนให้ทราบถึงผลการดําเนินงานในภาพรวม โดยมีโครงการทั้งหมดจํานวน82,336โครงการ งบประมาณที่ได้รับอนุมัติ18,660,723,208บาท มีโครงการที่ดําเนินการแล้วเสร็จและมีการเบิกจ่ายงบประมาณแล้ว จํานวน80,328โครงการ เป็นเงิน18,186,413,187บาท คิดเป็นประมาณร้อยละ98 (ข้อมูล ณ วันที่31ม.ค.2560)มีจังหวัดที่มีผลการเบิกจ่ายแล้ว100%จํานวน68จังหวัดทั้งนี้ สําหรับโครงการที่ไม่สามารถดําเนินการเบิกจ่ายได้ทันตามห้วงเวลา ที่กําหนดเนื่องจากได้เกิดเหตุการณ์อุทกภัยในพื้นที่ภาคใต้ของประเทศไทย ทําให้มีหมู่บ้านที่ดําเนินโครงการต้องประสบภัยธรรมชาติหรือมีเหตุสุดวิสัยซึ่งกระทรวงมหาดไทยได้ขอขยายระยะเวลาดําเนินการออกไปอีก จํานวน2,620โครงการ งบประมาณ650,148,600บาท
รัฐมนตรีว่าการกระทรวงมหาดไทยกล่าวเพิ่มเติมว่าโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐประจําปีงบประมาณ พ.ศ.2560หรือโครงการหมู่บ้านละ2.5แสนบาทได้ส่งผลให้เกิดการกระตุ้นเศรษฐกิจในระดับฐานรากทําให้เกิดการสร้างงานกระจายรายได้อย่างทั่วถึง และยังเป็นโครงการที่ได้สะท้อนถึงความต้องการของประชาชนในพื้นที่สามารถนํางบประมาณที่ได้รับไปแก้ไขปัญหาและพัฒนาพื้นที่ได้ตรงตามความต้องการของประชาชนมากที่สุดโครงการหนึ่ง และเป็นการส่งเสริมกระบวนการเรียนรู้ของประชาชนในระดับหมู่บ้านให้เข้ามามีส่วนร่วม ช่วยกันคิด ช่วยกันนําเสนอปัญหา และวิธีแก้ไขปัญหา ซึ่งถือเป็นอีกหนึ่งเป้าหมายสําคัญที่รัฐบาลและกระทรวงมหาดไทยคาดหวังให้ประชาชนมีความเข้มแข็งจากภายในอันจะนําไปสู่การพัฒนาอย่างเข้มแข็งและยั่งยืนต่อไป.
ครั้งที่14 / 2560
รัฐบาลไทย-ข่าวทำเนียบรัฐบาล-รองปลัดกระทรวงดิจิทัลฯ ร่วมเป็นวิทยากรบรรยาย เรื่อง “แผนแม่บทระบบสถิติประเทศไทย ฉบับที่ 2 และข้อมูลสารสนเทศเพื่อการบริหาร”
วันอังคารที่ 13 มิถุนายน 2560
รองปลัดกระทรวงดิจิทัลฯ ร่วมเป็นวิทยากรบรรยาย เรื่อง “แผนแม่บทระบบสถิติประเทศไทย ฉบับที่ 2 และข้อมูลสารสนเทศเพื่อการบริหาร”
รองปลัดกระทรวงดิจิทัลฯ
นาวาอากาศเอก สมศักดิ์ ขาวสุวรรณ์ รองปลัดกระทรวงดิจิทัลเพื่อเศรษฐกิจและสังคม (ดีอี) ร่วมเป็นวิทยากรบรรยายในการประชุมเชิงปฏิบัติการ หัวข้อ “แผนแม่บทระบบสถิติประเทศไทย ฉบับที่ 2 และข้อมูลสารสนเทศเพื่อการบริหาร (Management Information System : MIS)” โดยสํานักบริหารจัดการระบบสถิติ สํานักงานสถิติแห่งชาติ จัดขึ้นเพื่อสร้างความรู้และความเข้าใจเกี่ยวกับแนวทางการขับเคลื่อนแผนแม่บทระบบสถิติประเทศไทย ฉบับที่ 2 และแนวทางการจัดระบบข้อมูลสารสนเทศเพื่อการบริหาร (Management Information System : MIS) อย่างถูกต้อง และเป็นไปในทิศทางที่สอดคล้องกับแนวนโยบายรัฐบาล โดยคาดว่าบุคลากรของสํานักงานสถิติแห่งชาติทั้งในส่วนกลางและส่วนภูมิภาคที่เข้าร่วมการประชุมจํานวนกว่า 250 คน จะได้รับความรู้ความเข้าใจและสามารถนําไปปฏิบัติงานได้อย่างมีประสิทธิภาพมากยิ่งขึ้น เมื่อวันที่ 8 มิถุนายน 2560 ณ โรงแรมทีเค พาเลซ ถนนแจ้งวัฒนะ กรุงเทพฯ
***********************************
รัฐบาลไทย-ข่าวทำเนียบรัฐบาล-รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 23 พฤษภาคม 2563
วันเสาร์ที่ 23 พฤษภาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจําวันที่ 23 พฤษภาคม 2563
สถานการณ์ผู้ติดเชื้อไวรัสโคโรนา 2019 ในประเทศไทย วันนี้มีผู้ป่วยกลับบ้าน 6 ราย รวมกลับบ้านสะสม 2,916 ราย หรือหรือคิดเป็นร้อยละ 95.92 ของผู้ป่วยทั้งหมด ทําให้ขณะนี้มีผู้ป่วยที่ยังรักษาอยู่ในโรงพยาบาล 68 ราย หรือคิดเป็นร้อยละ 2.23 ของผู้ป่วยทั้งหมด
รายงานข่าวกรณีโรคติดเชื้อไวรัสโคโรนา2019 (COVID-19)
ประจําวันที่23 พฤษภาคม 2563
สถานการณ์ผู้ติดเชื้อไวรัสโคโรนา 2019 ในประเทศไทย วันนี้มีผู้ป่วยกลับบ้าน 6 ราย รวมกลับบ้านสะสม 2,916 ราย หรือหรือคิดเป็นร้อยละ 95.92 ของผู้ป่วยทั้งหมด ทําให้ขณะนี้มีผู้ป่วยที่ยังรักษาอยู่ในโรงพยาบาล 68 ราย หรือคิดเป็นร้อยละ 2.23 ของผู้ป่วยทั้งหมด ไม่มีผู้เสียชีวิตเพิ่ม ผู้เสียชีวิตสะสม 56 ราย รวมผู้ป่วยสะสม 3,040 ราย มีผู้ติดเชื้อรายใหม่ 3 ราย เป็นผู้ป่วยที่พบในชุมชนและอยู่ในสถานกักตัวที่รัฐจัดให้ (State Quarantine)
สําหรับผู้ติดเชื้อรายใหม่วันนี้ จําแนกเป็น
เป็นผู้ที่มีประวัติเดินทางไปในสถานที่ชุมชน พบที่ จ.ภูเก็ต 1 ราย
เป็นผู้ที่เดินทางมาจากประเทศอียิปต์และอินเดีย และเข้าสถานกักตัวที่รัฐจัดให้ (State Quarantine) รวม 2 ราย
ขณะนี้สถานการณ์ผู้ติดเชื้อของประเทศไทยส่วนใหญ่พบในผู้ที่เดินทางกลับจากต่างประเทศและอยู่ใน สถานกักตัวที่รัฐจัดให้ อีกส่วนหนึ่งพบจากการติดเชื้อในชุมชน ซึ่งสอดคล้องกับรายงานผู้ติดเชื้อรายใหม่วันนี้ แสดงให้เห็นว่าในการเดินทางออกนอกบ้านเพื่อไปยังพื้นที่สาธารณะยังมีความเสี่ยงที่อาจเกิดการแพร่เชื้อได้ ดังนั้นปัจจัยสําคัญที่ทําให้มีผู้ติดเชื้อรายใหม่ลดน้อยลงที่สุด คือความร่วมมือของประชาชนที่จะปฏิบัติตามคําแนะนําของกระทรวงสาธารณสุขอย่างเคร่งครัด โดยเมื่อออกนอกบ้านต้องสวมหน้ากากอนามัย/หน้ากากผ้าทุกครั้ง เว้นระยะห่างระหว่างผู้อื่น 1-2 เมตร หลีกเลี่ยงการไปในพื้นที่แออัด หมั่นล้างมือ และเมื่อกลับบ้านให้รีบล้างมือ อาบน้ํา ทําความสะอาดร่างกายทันที ก่อนที่จะสัมผัสกับคนในครอบครัว รับประทานอาหารที่ปรุงสุกใหม่ และใช้ช้อนกลางส่วนตัว
นอกจากนี้ หากมีคนในครอบครัวป่วยด้วยโรคระบบทางเดินหายใจ ให้สวมหน้ากากอนามัย/หน้ากากผ้า ไม่ไอ/จามใส่กัน ล้างมือบ่อยๆ และเว้นระยะห่าง หลีกเลี่ยงการกอด หอมแก้ม หรือคลุกคลีใกล้ชิดโดยเฉพาะกับผู้ที่มีโรคประจําตัว เด็ก ผู้สูงอายุ หากป่วยอาจเกิดอาการรุนแรงได้ ถึงแม้การปฏิบัติตัวภายในบ้านอาจเป็นเรื่องที่ทํายาก แต่เป็นเรื่องที่ทุกคนต้องตระหนักและใส่ใจ เพื่อความปลอดภัยของสมาชิกในครอบครัว
***************************************23 พฤษภาคม 2563
*****